Diari Oficial de la Generalitat Valenciana


Sumari del DOGV 9700, del 07-10-2023 (2023/10015)

DECRET 16/2023, de 6 d'octubre, del president de la Generalitat, pel qual concedeix la Medalla de la Generalitat al Mèrit Esportiu, en l'edició 2023, a les integrants de l'equip espanyol de gimnàstica rítmica Mireia Martínez López, Patricia Pérez Fos, Alba Bautista Cañas y Pôlina Berezina Ksenofontova, i a l'entrenadora de l'equip nacional individual de gimnàstica rítmica, Marta Linares García.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9700

Data del DOGV
:   07-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10370


Data del document
:   06-10-2023

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 16/2023, de 6 d'octubre, del president de la Generalitat, pel qual concedeix la Medalla de la Generalitat al Mèrit Esportiu, en l'edició 2023, a les integrants de l'equip espanyol de gimnàstica rítmica Mireia Martínez López, Patricia Pérez Fos, Alba Bautista Cañas y Pôlina Berezina Ksenofontova, i a l'entrenadora de l'equip nacional individual de gimnàstica rítmica, Marta Linares García.  
  
 [2023/10986]  
   
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, assenyala en l'article 3, com una de les línies generals d'actuació en el desenvolupament de la política esportiva de la Generalitat, el reconeixement i premi a les persones que s'hagen distingit en la pràctica, gestió i promoció de l'esport, mitjançant la Medalla de la Generalitat al Mèrit Esportiu.  
El Decret 120/2014, de 18 de juliol, del Consell, regula la concessió de la Medalla i la Placa de la Generalitat al Mèrit Esportiu, amb la finalitat de premiar aquelles persones o entitats mereixedores de l'esmentada distinció.  
El mes d'agost passat, el conjunt espanyol de gimnàstica rítmica va repetir, en els Mundials celebrats a València, la medalla de bronze aconseguida en 2022, que va comportar la classificació olímpica d'aquest per a París 2024. A aquesta medalla de bronze es va sumar la de plata en la final de cinc cércols, i la classificació olímpica de les gimnastes Alba Bautista i Pôlina Berezina.  
L'èxit de l'equip espanyol és el fruit de la dedicació i l'esforç de totes les seues components, sota la direcció de l'alacantina Alejandra Quereda Flores, seleccionadora nacional en modalitat individual i de conjunt, que ja va ser guardonada amb aquesta mateixa distinció en l'any 2014, i de la castellonenca Marta Linares García, entrenadora de l'equip nacional individual de gimnàstica rítmica.  
El brillant exercici de Marta Linares com a entrenadora de l'equip nacional individual de gimnàstica rítmica tanca una carrera esportiva i professional plena d'èxits, entre els quals destaca el sisé lloc en el Campionat del Món de Budapest (2003), que va donar el passe al conjunt espanyol per als Jocs Olímpics d'Atenes de l'any següent, on va obtindre diploma olímpic.  
Sota la direcció d'Alejandra Quereda i Marta Linares, les gimnastes valencianes Mireia Martínez López, nascuda a la Pobla de Vallbona, i Patricia Pérez Fos, de Sueca, van formar part del conjunt espanyol que es va penjar la medalla de plata en cinc cércols, amb la seua rutina inspirada en Romeu i Julieta. Un merescut èxit que s'afig a la seua prometedora carrera esportiva, en la qual destaquen les cinc medalles en el Campionat Mundial de Gimnàstica Rítmica, en els anys 2022 i 2023, i dues medalles obtingudes en el Campionat Europeu de Gimnàstica Rítmica, en els anys 2022 i 2023.  
Per altra banda, Alba Bautista es va iniciar en la gimnàstica rítmica amb quatre anys d'edat en el pavelló d'Utrillas, i amb sis anys en el Club Rítmica Cuencas Mineras. En 2016 marxa al Club Mabel, de Benicarló, i més tard es trasllada a viure a Vinaròs. En 2018, la seleccionadora la reclama per a formar part de la selecció nacional en la modalitat individual. En setembre de 2022, Alba Bautista va participar en el seu primer Mundial, celebrat a Sofia, on el conjunt espanyol va aconseguir la medalla de bronze. A més, va ser 17a en la general individual i va aconseguir classificar-se per a les finals de pilota i de cinta, on va aconseguir la 5a i la 7a posició, respectivament.  
Pôlina Berezina va començar a practicar gimnàstica rítmica a Guardamar del Segura i amb vuit anys entra en el Club Gimnasia Rítmica Torrevieja, on va entrenar fins a 2016. En juny de 2017 va ser campiona d'Espanya en categoria d'honor en el Campionat d'Espanya Individual celebrat a València, un títol que va revalidar en 2018. El mes de març passat va obtindre la medalla de bronze en la final de cércol en la prova de la Copa del Món d'Atenes, on a més va ser 8a en la general i en la final de maces, i en l'Europeu de Bakú, celebrat el mes de maig, va aconseguir la 8a posició en la general individual.  
Per això, com a reconeixement als èxits esportius de totes elles, que són el resultat del sacrifici, la responsabilitat, i la ferma voluntat de lluitar sempre fins al final, i a proposta de la comissió de valoració per a la concessió de la Medalla i Placa de la Generalitat al Mèrit Esportiu, reunida el 5 d'octubre de 2023,  
  
  
DECRETE  
  
Concedir la Medalla de la Generalitat al Mèrit Esportiu a Mireia Martínez López, a Patricia Pérez Fos, a Alba Bautista Cañas, a Pôlina Berezina Ksenofontova i a Marta Linares García.  
  
València, 6 d'octubre de 2023   
  
El president de la Generalitat,  
CARLOS MAZÓN GUIXOT